Nõukogu direktiiv 2000/17/EÜ,

30. märts 2000,

millega muudetakse ühist käibemaksusüsteemi käsitlevat direktiivi 77/388/EMÜ — Austria Vabariigile ja Portugali Vabariigile kehtestatud üleminekusätted

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 93,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades järgmist:

(1) 1994. aasta ühinemisakti XV lisa IX osa "Maksustamine" punkti 2 alapunktiga e lubati Austria Vabariigil kalduda kõrvale 17. mail 1977 vastuvõetud kuuenda nõukogu direktiivi 77/388/EMÜ (kumuleeruvate käibemaksudega seotud liikmesriikide õigusnormide ühtlustamise kohta — ühine käibemaksusüsteem: ühtne maksubaas) [3] artikli 28 lõikest 2 ja kohaldada kinnisvara elamispinnana üürileandmise suhtes vähendatud maksumäära 31. detsembrini 1998, tingimusel et see määr on vähemalt 10 %.

(2) Kuuenda käibemaksudirektiivi artikli 13 B osa punkti b kohaselt on kinnisvara elamispinnana üürileandmine Austrias 1. jaanuarist 1999 käibemaksust vabastatud, kusjuures sisendilt makstud maksu mahaarvamise õigust ei ole. Kõnealuse direktiivi artikli 13 C osa punkti a alusel võib Austria anda maksumaksjatele õiguse valida maksustamine. Sel juhul kehtivad ühtne käibemaksumäär ja tavalised mahaarvamisõigust käsitlevad eeskirjad.

(3) Austria Vabariik leiab, et kõnealune meede on ikka veel hädavajalik peamiselt seetõttu, et üleminekuline käibemaksukord kehtib veel ja olukord ei ole pärast 1994. aasta ühinemisakti käsitlevaid läbirääkimisi eriti muutunud.

(4) Austria Vabariik leiab, et 10 % suuruse vähendatud maksumäära kaotamine põhjustaks lõpptarbijale paratamatult kinnisvara üürihinna tõusu.

(5) Portugali Vabariik kohaldas 1. jaanuaril 1991 restoraniteenuste suhtes 8 % suurust vähendatud maksumäära. Kuuenda käibemaksudirektiivi artikli 28 lõike 2 punkti d alusel lubati Portugalil jätkata selle määra kohaldamist. Maksumäärade üldise muutmise järel kehtestati restoraniteenuste suhtes poliitilistel ja eelarvega seotud põhjustel 1992. aastast ühtne maksumäär.

(6) Portugali Vabariik soovib taas kehtestada nendele teenustele vähendatud määra seetõttu, et ühtse määra kohaldamisel olid kahjulikud tagajärjed, eeskätt töökohtade vähenemine ja mustalt töötamise suurenemine, ja et ühtse määra kohaldamine suurendas restoraniteenuste hinda lõpptarbijale.

(7) Kuna kõnealused erandid käsitlevad teenuste osutamist ühe liikmesriigi piires, võib konkurentsi moondumise ohtu pidada olematuks.

(8) Seega võib nii Austria Vabariigi kui ka Portugali Vabariigi puhul kaaluda varasema olukorra taastamist, tingimusel et erandite kohaldamisaeg piirdub kuuenda käibemaksudirektiivi artiklis 28 l osutatud üleminekuajaga. Austria Vabariik peab siiski võtma vajalikke meetmeid tagamaks, et vähendatud maksumäär ei mõju ebasoodsalt käibemaksust tulenevatele Euroopa ühenduste omavahenditele, mille maksubaas tuleb määruse (EMÜ, Euratom) nr 1553/89 [4] kohaselt uuesti kindlaks määrata,

ON VASTU VÕTNUD KÄESOLEVA DIREKTIIVI:

Artikkel 1

"j) Austria Vabariik võib kinnisvara elamispinnana rendileandmise suhtes kohaldada üht kahest artikli 12 lõike 3 punkti a kolmandas lõigus sätestatud vähendatud maksumäärast, tingimusel et see määr ei ole väiksem kui 10 %;

k) Portugali Vabariik võib restoraniteenuste suhtes kohaldada üht kahest artikli 12 lõike 3 punkti a kolmandas lõigus sätestatud vähendatud maksumäärast, tingimusel et see määr ei ole väiksem kui 12 %."

Artikkel 2

1. Artiklis 1 osutatud liikmesriigid jõustavad käesoleva direktiivi täitmiseks vajalikud õigusnormid. Liikmesriigid teatavad neist viivitamata komisjonile.

Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Artiklis 1 osutatud liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 3

Käesolev direktiiv jõustub selle Euroopa Ühenduste Teatajas avaldamise päeval.

Seda kohaldatakse alates 1. jaanuarist 1999 kuuenda käibemaksudirektiivi artiklis 28l osutatud üleminekuaja lõpuni.

Artikkel 4

Käesolev direktiiv on adresseeritud liikmesriikidele.

Brüssel, 30. märts 2000

Nõukogu nimel

eesistuja

J. Sócrates

[1] Arvamus on esitatud 15. märtsil 2000 (Euroopa Ühenduste Teatajas seni avaldamata).

[2] EÜT C 75, 15.3.2000, lk 21.

[3] EÜT L 145, 13.6.1977, lk 1. Direktiivi on viimati muudetud direktiiviga 1999/85/EÜ (EÜT L 277, 28.10.1999, lk 34).

[4] EÜT L 155, 7.6.1989, lk 9.

--------------------------------------------------